SKRIFTLIG FORESPØRGSEL E-1253/01

af María Sornosa Martínez (PSE) til Kommissionen

(26. april 2001)

Om: Overholdelse af habitat-direktivet med hensyn til posidonia oceanica-bevoksninger i Valencia (Spanien)

Regeringen i den autonome region Valencia har allerede forelagt sit officielle forslag til udpegning af naturområder af fællesskabsbetydning til Natura 2000-netværket. I dette forslag har regeringen udeladt hovedparten af de strandenge med en bevoksning af posidonia oceanica, som findes i regionen. Skønt der er medtaget nogle få engstrænkninger ved Alicante-kysten, har man i forslaget ikke ment at ville tillægge de store bevoksninger af denne saltvandsplante i provinserne Valencia og Castellon nogen fællesskabsbetydning.

I forbindelse med sine kommentarer til Spaniens nationale vandplanlægning (Plan Hydrologico Nacional) har WWF/ADENA allerede fremlagt et dokument (også forelagt Kommissionen), hvori der gøres opmærksom på den fare, at mange af de 71 områder, som kommer i betragtning for at blive erklæret for områder af fællesskabsbetydning, af de spanske myndigheder ikke ville blive taget i betragtning, når Natura 2000-områderne skulle udpeges. Kommissær Wallström(1) er allerede ved en tidligere lejlighed orienteret om, at denne proces ikke blot allerede var indledt i Spanien, men at den sandsynligvis ville bygge på indholdet i den nuværende nationale vandplan.

Den handlemåde, som Valencias regering udviser med hensyn til posidonia oceanica-bevoksningerne har bekræftet ovennævnte forhold.

I Bilag I til habitatdirektivet (92/43/EF(2)) er posidonia-bevoksninger opført som naturtyper af fællesskabsbetydning, hvis bevaring kræver udpegning af særlige bevaringsområder. Endvidere har Kommissionen indledt retlige skridt mod Spanien for mangelfuld udpegning af særligt beskyttede fugleområder.

Mener Kommissionen, at Valencias regering i forbindelse med posidonia oceanica-bevoksningerne klart overtræder habitat- og fugledirektiverne?

Hvilke skridt agter Kommissionen at tage for at tvinge Spanien til at sikre bevarelsen af posidonia oceanica-engene?

Hvordan agter Kommissionen at gribe ind i den nationale vandplan for at undgå situationer som denne og for at sikre, at ingen naturområder, som kan komme i betragtning for udpegning som område af fællesskabsbetydning i Natura 2000-netværket, beskadiges?

(1) Spørgetiden under plenarmødet i februar 2001.

(2) EFT L 206 af 22.7.1992, s. 7.

Svar afgivet på Kommissionens vegne af Margot Wallström

(21. juni 2001)

Naturtypen posidonia-bevoksninger (Posidonion oceanicae), som det ærede medlem omtaler, betragtes som prioriteret af Fællesskabet i medfør af Rådets direktiv 92/43/EØF af 21. maj 1992 om bevaring af naturtyper samt vilde dyr og planter.

Der er tale om en udryddelsestruet naturtype, for hvis bevaring Fællesskabet har et særligt ansvar, fordi en betydelig del af dens naturlige udbredelsesområde findes i Fællesskabet.

Med det nævnte direktiv oprettes der et sammenhængende net af særlige bevaringsområder, benævnt Natura 2000. Medlemsstaterne er forpligtet til at bidrage til dette net ved at udpege områder, der rummer betydningsfulde naturtyper.

Listen over lokaliteter, der er udpeget som lokaliteter af fællesskabsbetydning, skal vedtages af Kommissionen på grundlag af et udkast, som Kommissionen opstiller i samråd med medlemsstaterne. Denne foreløbige liste opstilles efter granskning af de af medlemsstaterne fremsendte oplysninger. Denne granskning af oplysningerne varetages af Det Europæiske Miljøagenturs temacenter for naturbeskyttelse, og resultaterne heraf godkendes definitivt i forbindelse med specifikke biogeografiske seminarer. Disse er åbne for deltagelse af ikke-statslige organisationer (NGO'er).

Kommissionen modtager stadig oplysninger om eventuelt bevaringsværdige lokaliteter i Middelhavsområdet. Der ventes afholdt et biogeografisk seminar for Middelhavsregionen inden udgangen af 2001. Det er derfor endnu for tidligt at vurdere, om Spaniens forslag til beskyttelse af posidonia-bevoksninger er fyldestgørende.

Hvad Spaniens vandplan angår, skal det bemærkes, at denne plan allerede har været genstand for flere informationsudvekslinger mellem Kommissionen og de spanske myndigheder. Disse har på ny bekræftet, at gennemførelsen af de forskellige etaper af vandplanen vil finde sted i overensstemmelse med Fællesskabets lovgivning på området.